ભોજન પછી એકાદ ઘડી આડા પડખે થઈને સાંજના ચારેક વાગ્યે બારોટજીની સામે ડાયરો જામે. બારોટજી યજમાના પૂર્વજોની દાતારી‚ શૂરવીરતા‚ ભક્તિ‚ નેક‚ ટેક‚ ખાનદાનીના પ્રસંગોની વાત માંડે‚ દેશી સિતારના રણઝણાટ વચ્ચે કથા‚ કહેણી‚ કાવ્ય‚ સંગીત‚ કંઠ અને અભિનય એ છયે અંગો દ્વારા નવે રસનો સાક્ષાત્કાર બારોટજી કરાવી શકે. જેવો ડાયરો એવી વાત. માત્ર પોતાના યજમાનો જ સામે બેઠા હોય તો યજમાનોના પૂર્વજોની વાત માંડે‚ આખા ગામનો ડાયરો બેઠો હોય તો ધાર્મિક‚ પૌરાણિક‚ ઐતિહાસિક કે સમકાલિન ઘટના ઉપર આધારિત વિષય લઈને‚ શ્રોતાઓની નાડ પારખીને બારોટજી વાર્તા ની માંડણી કરે.